Vannskuterne som hadde kjørt fra Arendal kom hit, men ikke lenger. Foto: Henning Tveito / NRK

Det ble småampert da Carl Jacob Johansen fikk turen spolert av politiet. Foto: Henning Tveito / NRK

Sally Lauvrak er nabo til Carl Jacob Johansen, og plages ikke av naboens sysler: – De har det moro og det må være lov, sier Lauvrak. Foto: Pål Tegnander / NRK

Torstein Pihlmann er politistasjonssjef i Arendal, en by med et stort vannskutermiljø. Foto: Pål Tegnander / NRK

– Det gjør jeg, sier en urokkelig Carl Jacob Johansen til NRK.

Møtes i retten

Vannskuterførerne måtte i helgen returnere fra Telemarkskanalen med mange tusen kroner i bøter.

Politiet i Telemark hadde på forhånd lovet å aksjonere mot vannskuterentusiastene, og lovens lange arm holdt ord. Det ble stopp allerede i Skien.

Reisefølget nekter imidlertid å vedta bøtene og dermed venter rettssystemet.

– Skal kose oss på sjøen

Carl Jacob Johansen drev mandag med vedlikehold på skuteren etter helgens forkortede tur.

Nå venter Johansen og 13 andre vannskuterkjørere på rettsapparatets behandling av bøtene, som de nekter å betale.

I mellomtiden varsler Johansen at han vil fortsette med den ulovlige aktiviteten.

– Livet går videre. Sommeren er her og vi skal på sjøen å kose oss, samtidig som vi engasjerer advokatene våre enda mer, varsler Johansen, som lever av å importere vannskutere og arrangerte helgens tur.

Arendalitten mener de norske reglene er i strid med EØS-reglene og har tatt saken til EFTA-domstolen.

SE OGSÅ: Full stopp i vannskutersalget

– Ingen klappjakt

Foreløpig må politiet håndheve direktivet fra riksadvokaten, som sier at vannskuterkjøring skal bøtelegges og anmeldes, med mindre det foregår i egne avsatte områder.

– Det må vi forholde oss til. Så er det rettsapparatet som skal avgjøre hvordan dette skal håndteres i ettertid, sier Torstein Pihlmann, politistasjonssjef i Arendal.

Mandag fortalte NRK om den tidligere politimannen Ulf Thorstein Andreassen som reagerer på ressursbruken i politiet i Telemark, som i helgen satte seks politifolk til å aksjonere mot gjengen som var på vei opp Telemarkskanalen.

Pihlmann sier politiet på Agder ikke vil drive klappjakt på vannskuterførerne.

– Vi kommer ikke til å jakte på vannskutere utelukkende - men når vi kommer over vannskutere som driver ulovlig kjøring og når vi får klager på vannskuterkjøring, som vi får, sier Pihlmann til NRK.